題郭太尉金州第中至喜堂
作者：陸游
朝代：宋

paragraphs: 安康甲第天下傳，玉題繡井摩雲烟。
落成鼓吹震百里，意氣欲壓秦山川。
第中筑堂最宏麗，奎畫岌岌蛟龍纏。
知公所喜在勇退，顧視解組如登仙。
公心雖爾天未可，終倚北伐銘燕然。
十年宿衛功第一，小却卧護長淮邊。
帳前犀甲羅十萬，幕下珠履逾三千。
願公小緩高枕計，即今河雒猶腥膻。
出師雞鹿擁皂纛，畫象麒麟峨玉蟬。
是時公喜客亦樂，爲公滿瀉黄金船。